สรุปปรากฏการณ์ รถไฟเหาะ Snapchat จาก -24% กลับมา +59% เมื่อคืนนี้
ภายหลังจากเมื่อวานนี้ หุ้นของเฟซบุ๊ก ได้ร่วงหนักปิดตลาดเมื่อคืนที่ -26% คิดเป็นมูลค่าที่หายไป 7 ล้านล้านบาท ซึ่งนับเป็นมูลค่าที่หายไปแบบคราวเดียว มากสุดในประวัติศาสตร์โลก  ด้วยความใหญ่ของเฟซบุ๊ก ก็ได้ทำให้ทั้งดัชนี Nasdaq -3.7% รวมถึงหุ้นของบริษัทโซเชียลอื่น ๆ ลบหนัก เทกระจาดตามมา เช่น  Twitter -6% Pinterest -10% Snapchat -24%  แต่เพียงไม่กี่ชั่วโมงหลังจากนั้น Snapchat ได้มีการประกาศผลประกอบการ สิ่งที่ตามมาก็คือหุ้นของ Snapchat พลิกกลับมา +59%  เกิดอะไรขึ้นเมื่อคืน ? ลงทุนแมนจะเล่าให้ฟัง
4 ก.พ. 2565

สรุปปรากฏการณ์ รถไฟเหาะ Snapchat จาก -24% กลับมา +59% เมื่อคืนนี้
ภายหลังจากเมื่อวานนี้ หุ้นของเฟซบุ๊ก ได้ร่วงหนักปิดตลาดเมื่อคืนที่ -26% คิดเป็นมูลค่าที่หายไป 7 ล้านล้านบาท ซึ่งนับเป็นมูลค่าที่หายไปแบบคราวเดียว มากสุดในประวัติศาสตร์โลก
ด้วยความใหญ่ของเฟซบุ๊ก ก็ได้ทำให้ทั้งดัชนี Nasdaq -3.7%
รวมถึงหุ้นของบริษัทโซเชียลอื่น ๆ ลบหนัก เทกระจาดตามมา เช่น
Twitter -6%
Pinterest -10%
Snapchat -24%
แต่เพียงไม่กี่ชั่วโมงหลังจากนั้น Snapchat ได้มีการประกาศผลประกอบการ
สิ่งที่ตามมาก็คือหุ้นของ Snapchat พลิกกลับมา +59%
เกิดอะไรขึ้นเมื่อคืน ?
ลงทุนแมนจะเล่าให้ฟัง
ปรากฏการณ์รถไฟเหาะเมื่อคืน มาจากความเซอร์ไพรส์ของนักลงทุนทั่วโลก 
ที่ผลประกอบการในไตรมาสที่ 4 ของ Snapchat ไม่ได้ย่ำแย่เหมือนกับเฟซบุ๊ก
แถมในไตรมาสที่ผ่านมา บริษัทยังสามารถ “ทำกำไรได้เป็นครั้งแรกตั้งแต่ก่อตั้งบริษัท”
เรามาดูรายได้ กำไร ของ Snapchat ไตรมาสก่อน
รายได้ 43,000 ล้านบาท เพิ่มขึ้น 42%
กำไร 745 ล้านบาท เพิ่มขึ้น 120%
หากเราดูผลประกอบการทั้งปี
 
รายได้ 136,000 ล้านบาท เพิ่มขึ้น 64%
ขาดทุน 16,000 ล้านบาท ขาดทุนลดลง 48%
แม้ผลประกอบการโดยรวมทั้งปีจะยังเป็นขาดทุน แต่เรียกได้ว่าลดลงกว่าครึ่งหนึ่งของปีก่อนหน้า
สำหรับคนไทย อาจจะยังไม่คุ้นเคยกับ Snapchat มากนัก
Snapchat คือ แอปพลิเคชันที่ทำให้เราสามารถถ่ายรูปชีวิตประจำวัน
ส่งให้เพื่อนดูได้เรื่อย ๆ โดยไม่ต้องกังวลอะไรมากนัก เพราะไม่นานรูปก็จะหายไป
 
ซึ่งไอเดียนี้ เรียกได้ว่าเป็นไม้เด็ด และท่าไม้ตายของบริษัท จนเฟซบุ๊กขอซื้อไป
แต่ท้ายที่สุดแล้ว ตัวเจ้าของอย่าง Evan Spiegel ไม่ขาย 
ทำให้เฟซบุ๊กนำไอเดียนี้ไปพัฒนาเป็นฟีเชอร์ “Stories” บนอินสตาแกรมขึ้นมาเลียนแบบ
กลับมาที่ผลประกอบการกันต่อ
เรามาดูกันว่าอะไรกัน ที่ทำให้งบ Snapchat ออกมาดีเกินคาด ?
เรื่องแรกก็คือ Snapchat ได้รายงานว่ามีจำนวนผู้ใช้งานมากถึง 319 ล้านบัญชีต่อวัน เพิ่มขึ้นมากถึง 20% เมื่อเทียบกับปีก่อนหน้า
แถมยังนับเป็นการเติบโตเกินกว่า 20% ติดต่อกัน 5 ไตรมาส 
ซึ่งเกินกว่าที่นักวิเคราะห์คาดการณ์ไว้ โดยสามารถแบ่งออกได้เป็น
- โซนอเมริกาเหนือ 97 ล้านบัญชี เพิ่มขึ้น 6%
- โซนยุโรป 82 ล้านบัญชี เพิ่มขึ้น 11%
- ประเทศอื่น ๆ รวมกัน 140 ล้านบัญชี เพิ่มขึ้น 41%
หากเรามาดูภาพกว้างกว่านั้น ย้อนหลังกลับไป 5 ปี
ปี 2017 ผู้ใช้งานรายวัน 176 ล้านบัญชี
ปี 2018 ผู้ใช้งานรายวัน 188 ล้านบัญชี เพิ่มขึ้น 7%
ปี 2019 ผู้ใช้งานรายวัน 205 ล้านบัญชี เพิ่มขึ้น 9%
ปี 2020 ผู้ใช้งานรายวัน 245 ล้านบัญชี เพิ่มขึ้น 19%
ปี 2021 ผู้ใช้งานรายวัน 319 ล้านบัญชี เพิ่มขึ้น 22%
จะเห็นได้เลยว่า ผู้ใช้งานของ Snapchat กำลังเติบโตแบบ “อัตราเร่ง”
การเติบโตดังกล่าว ก็ได้ทำให้รายได้เฉลี่ยต่อผู้ใช้งาน หรือภาษาทางการเรียกว่า ARPU ปรับตัวเพิ่มขึ้น สอดคล้องไปในทางเดียวกัน
ปัจจุบันอยู่ที่ 4 ดอลลาร์สหรัฐ หรือราว 132 บาทต่อบัญชี เพิ่มขึ้น 18%
โดยโซนที่เพิ่มขึ้นมากที่สุดก็คือ อเมริกาเหนือและยุโรป เพิ่มขึ้นเท่ากัน 33%
สำหรับปัจจัยหลักเกิดจากการปรับตัวของบริษัท ที่ได้ปรับปรุงระบบแสดงและวัดผลการโฆษณาให้กับลูกค้าที่จ่ายเงินค่าโฆษณา ส่งผลให้การทำแคมเปญมีประสิทธิภาพสูงขึ้น
ทั้งหมดนี้ก็ได้ทำให้ทั้งรายได้และจำนวนผู้ใช้งานเพิ่มขึ้น เกินกว่าที่นักวิเคราะห์คาดการณ์ทั้งหมด
นอกจากนั้นแล้ว Snapchat ยังมีมุมมองเชิงบวกในไตรมาสที่ 1 ปี 2022 และมองว่าบริษัทจะยังคงเติบโตต่อไป
ทั้งหมดนี้ ก็เป็นสรุปเหตุการณ์รถไฟเหาะของ Snapchat เมื่อคืน
ที่แสดงให้เห็นถึงอารมณ์ของตลาดที่แกว่งไปมา
ซึ่งก็แกว่งในระดับที่เมื่อวาน -24%
แต่ในอีกไม่กี่ชั่วโมง กลับมา +59%
จากบริษัท 1.3 ล้านล้านบาท เป็น 2 ล้านล้านบาทในคืนเดียว แบบนี้ ก็ได้เหมือนกัน
สำหรับคนที่ตกใจขายหุ้นนี้เมื่อวาน
ก็บอกได้เลยว่า เหมือนเล่นรถไฟเหาะยังไม่จบ แต่ดันอ้วกกลางทางไปก่อน..
References
-
-
-